ДОБРОДОШЛИ У МОЈУ ЗЕМЉУ

Цури дан и клизи низ сат,

низ узоране бразде слободе.

Мирише бели јоргован.

Моја је њива родна

и слатка је шљива модра.

А ја умем што умем

и волим што волим

и желим да желим,

да плешем,

док плеше и земља моја,

кроз сомот облаке, ледене изворе,

брегове и равнице,

са бубама и ластама,

са мразом и зраком сунца,

ветром и росом сањивог јутра.

Са путником-намерником

кроз јуче и сутра.

Да плешем...и дишем

са руком на уморном рамену незнанца.

А руке, раширене, дочекују...

жељне да избришу крваве трагове,

поломе ужасне страхове,

закрпе покидане снове

и осмехом убију лелек и јадиковку.

Јер рат је рат.

А брат је брат.

Роб је роб.

И страх је страх.

А дом је дом...баш тамо где је и слобода,

где су руке жељне да се претворе у огањ

и тако топле пруже сигуран искорак

кроз младо, надојено зеленило пролећа.

Вечност се саплиће низ обронке дубоког мира.

Ране су зацељене, не крваре и не боле.

Анестезија је бескорисна

јер свест је здрава к’о дрен.

Бели голуб крчи пут ка новом дану.

Ја сам ту...Машем!

Дижем руку у знак поздрава.

Јер, моја је земља родна

и слатка је шљива модра.

А дом је дом,

Баш тамо где је и слобода!

**Јованa Костадиновић - Првa нишкa гимназијa „Стеван Сремац“**